पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश समेत समूचे शहर में कोरोना की दूसरी लहर से लगातार लोग संक्रमित हो रहे हैं, मौतें भी हो रही हैं। ऐसे में सोमवार से महामारी रेड अलर्ट जन अनुशासन पखवाड़ा शुरू हुआ। इसमें कमिश्नरेट की पुलिस ने पहले दिन आमजन को एक साथ जोड़ने की पहल करते हुए तीन युवकों के तीन वीडियो बना सोशल मीडिया पर अपलोड किए। देर शाम तक, यानी दस घंटे बाद ही उन वीडियो को दस लाख लोगोें ने देखा।
शहरभर में आमजन के बीच सोमवार को दिन भर चर्चा रही कि अब अगर फालतू घर से बाहर निकलेंगे तो पता नहीं पुलिस कब पकड़कर ले जाए। कमिश्नरेट की पुलिस का कहना है कि ये तो महज एक ट्रेलर था। मंगलवार से और अधिक सख्ती होगी। कोरोना की चेन तोड़ने के लिए आमजन को घरों में ही रहना होगा, तभी कोरोना का संक्रमण कम होगा। दिनभर में कमिश्नरेट की पुलिस ने सड़कों पर बेवजह घूमते 49 लोगों को पकड़कर एंबुलेंस में डाला और बोरानाडा स्थित क्वारेंटाइन सेंटर भिजवाया।
17 तक चलेगा रेड अलर्ट जन अनुशासन पखवाड़ा
बढ़ते संक्रमितों व मौतों को देखते हुए सोमवार से राज्य सरकार की नई गाइडलाइन लागू हो गई। अब 17 मई तक के लिए महामारी रेड अलर्ट जन अनुशासन पखवाड़ा जारी रहेगा। इस गाइडलाइन में जन अनुशासन पखवाड़े की तुलना में और ज्यादा सख्ती बरती जाने का संदेश पुलिस ने पहले से दे दिया था।
पहले तीन को समझाकर छोड़ा, फिर दिखाई सख्ती
डीसीपी पूर्व धर्मेंद्रसिंह यादव ने बताया कि नई गाइडलाइन के तहत आमजन को बेवजह सड़कों पर नहीं निकलना चाहिए। कोरोना संक्रमित लोगों की संख्या लगातार बढ़ती जा रही है। ऐसे में सोमवार को उदयमंदिर थाना पुलिस ने तीन जनों को पकड़ एंबुलेंस में डाला, लेकिन कुछ समय बाद इन तीनों को समझाकर छोड़ दिया गया। इसके बाद फिर लोगों का आना-जाना चलता देखा तो फिर सख्ती की गई। ऐसे में देर शाम तक फालतू घुम रहे लोगों को पकड़ क्वारेंटाइन सेंटर भिजवाया गया।
लोगों को समझना होगा, ताकि कोरोना की चेन तोड़ सकें : उदयमंदिर थानाधिकारी राजेश यादव का कहना है कि संक्रमण की चेन तोड़नी होगी। इसके लिए रेड अलर्ट पखवाड़े के पहले दिन लोगों को बेवजह घूमने पर पकड़ा और क्वारेंटाइन सेंटर भिजवाया। इससे पहले 3 जनों को पकड़ा था, इसका वीडियो भी सोशल मीडिया पर वायरल हुआ। इससे भी आमजन को लगेगा कि पुलिस की सख्ती बढ़ी है, ऐसे में फालतू घरों से न निकलें।
महामारी रेड अलर्ट जन अनुशासन पखवाड़े में आमजन को घरों में ही रहना होगा। ताकि कोरोना संक्रमण की चेन तोड़ी जा सके। इसके लिए सोमवार से पुलिस की सख्ती बढ़ाई गई है। कमिश्नरेट की पुलिस लगातार प्रत्येक थाना इलाके में राउंड व नाकों के माध्यम से निगरानी कर रही है। उल्लंघन करने वालों के खिलाफ कार्रवाई की जा रही है।
- जोस मोहन, पुलिस कमिश्नर जोधपुर।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn